REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/187-24

20. decembar 2024. godine

B e o g r a d

Z A P I S N I K

PETE SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 20. DECEMBRA 2024. GODINE

Sednica je počela u 12:00 časova.

Sednicom je predsedavala Nevena Đurić, predsednica Odbora.

Sednici su prisustvovali: Jadranka Jovanović, Lepomir Ivković, Nebojša Bakarec, Nataša Jovanović, Marko Atlagić, Nevena Đurić, Dunja Simonović Bratić, Akoš Ujhelji, Sanja Jefić Branković, Jovan Janjić, Branko Miljuš, Ivana Rokvić, Radomir Lazović, dr Zoran Lutovac, Vladimir Đorđević, članovi Odbora.

Sednici je prisustvovao Dušan Marić, zamenik člana Odbora.

Pre prelaska na utvrđivanje dnevnog reda, predsedavajuća je konstatovala da sednici prisustvuje 16 narodnih poslanika i da su ispunjeni uslovi za rad i punovažno odlučivanje.

Podsetila je članove da je potrebno da se pridržavaju vremena za raspravu u skladu sa članom 75. Poslovnika Narodne skupštine, kao i da je sednica sazvana u roku kraćem od 3 dana u skladu sa članom 72. stav 2. Poslovnika Narodne skupštine, kako bi se ispoštovali rokovi predviđeni Zakonom o elektronskim medijima (uz napomenu na član 13. Zakona, a to je da Odbor utvrđuje listu kandidata, kao i listu organizacija koje zajedno čine jedinstvenog ovlašćenog predlagača u roku od sedam dana od dana isteka roka)

Na predlog predsedavajuće, članovi Odbora su glasanjem (12 „za“, nema protiv, nema uzdržanih, 3 „nije glasalo“ ) usvojili sledeći

**D n e v n i r e d:**

1. Razmatranje predloga kandidata za članove Saveta Regulatornog tela za elektronske medije.

Odbor je većinom glasova (11 „za“, nema protiv, 1 „uzdržano“, 3 „nije glasalo“) usvojio:

- Zapisnik Treće sednice Odbora za kulturu i informisanje, održane 24. jula 2024. godine.

Odbor je većinom glasova (11 „za“, nema protiv, 1 „uzdržano“, 3 „nije glasalo“) usvojio:

- Zapisnik Četvrte sednice Odbora za kulturu i informisanje, održane 25. novembra 2024. godine.

Predsednica Odbora je istakla da se na dnevnom redu nalazi Izveštaj o primljenim predlozima kandidata za članove Saveta Regulatornog tela za elektronske medije kao i to da se konstatuje da li nešto od dokumentacije prijavljenih kandidata nedostaje, pri čemu se daje dodatni rok za uređenje navedene dokumentacije kao i dopunu podnetih prijava.

**PRVA TAČKA DNEVNOG REDA**: Razmatranje predloga kandidata za članove Saveta Regulatornog tela za elektronske medije.

Predsedavajuća je predložila da se odlučivanje o podnetim predlozima kandidata obavi tako što će se Odbor izjasniti o usvajanju predložene liste kandidata i liste organizacija, s tim što bi se u slučaju da se neki član Odbora ne slaže sa navodom iz liste, o tome da li neki predlagač ili predloženi kandidat ispunjava, odnosno ne ispunjava uslove, o tome izjašnjavati posebno.

Odbor je većinom glasova (11 „za“, nema protiv, nema uzdržanih, 4 „nije glasalo“) usvojio Predlog o načinu odlučivanja o ispunjenosti uslova predlagača.

Zoran Lutovac je uputio kritiku zbog vremena zakazivanja sednice iz dva razloga – prvi je zbog toga što je poznato da tog dana u 11 časova i 52 minuta građani širom Srbije izlaze da odaju počast žrtvama u Novom Sadu i traže odgovornost; drugi razlog koji navodi je taj što smatra da ponovo nije obrazloženo zbog čega je ova sednica hitno zakazana i uputio je pitanje predsednici Odbora koji je razlog za takav postupak.

Radomir Lazović je u uvodnom obraćanju osudio nasilje koje se, kako navodi, sprovelo nad narodnim poslanikom Draganom Đilasom veče pre sednice. Dalje, uputio je na nekoliko stvari koje on smatra neprihvatljivim i tom prilikom je skrenuo pažnju na to da Udruženje nastavnika muzičke kulture nije relevantan predlagač i da bi trebalo da se ukloni sa liste predlagača. Takođe navodi kako Međunarodni muzički centar „Maestro internacional“, koji je predložio Leontinu Pat, jeste centar koji se bavi produkcijom i promocijom kulturne baštine, a s obzirom na to da član može biti bilo ko sa navršenih 14 godina, zaključuje da to nije udruženje umetnika. Izneo je molbu da se navedena dva udruženja obrišu sa liste predlagača. Naveo je i to da se kao grupa organizacija javljaju Ujedinjeni TV eksperti – Profesionalno udruženje novinara Srbije, Strukovna asocijacija novinara Srbije, Udruženje sportskih novinara, Društvo novinara Vojvodine i Društvo novinara Niša. Upitao je prisutne članove da li je neko od njih pogledao da li navedena udruženja postoje, kako rade i da li imaju broj članova koji navode da imaju. Dalje, navodi kako Udruženje novinara Srbije, iako je dostavilo da ima 300 članova – što je uslov da bi mogli da predlože kandidata, na svom sajtu navodi kako ima manje od 300 članova. Takođe, Profesionalno udruženje novinara Srbije u svojim dokumentima navodi da ima 165 članova. Ukazuje kako nije u redu to što je dozvoljeno da se takva udruženja deklarišu kao da ispunjavaju uslove. Takođe, ističe kako je jasno da su Ujedinjeni TV eksperti GONGO organizacija i da ta organizacija ne postoji u javnom životu Srbije. Ukazao je i na problem sukoba interesa koji su utvrđeni pregledom kandidata i navodi kako kandidati Milorad Milinković i Milanka Gvoić imaju sukob interesa – Milanka Gvoić je vlasnica firme za proizvodnju kinematografskih dela, audio-vizuelnog i televizijskog sadržaja „Aksios media“ i s obzirom na to poziva se na član 15. Zakona o elektronskim medijima. Milorad Milinković ima angažman za produkcijsku kuću „Adrenalin“ koja emituje program u udarnom terminu Prvog programa RTS - a. Navodi i primer Sanje Anđelković Lubardić koju predlažu verske zajednice, a upisana je u registar REM – a kao glavni i odgovorni urednik TV Hram, kao i kandidata Mađarskog nacionalnog saveta Ištvana Bodžonija koji je u registru medijskih usluga REM – a upisan kao ovlašćeno lice za zastupanje „Panon“ radija iz Subotice, glavni i odgovorni urednik i ovlašćeno lice za zastupanje radio regije iz Bačke Topole. Upitao je da li je moguće da zaštitnik građana i poverenik za zaštitu podataka od javnog značaja nemaju nikoga drugog da predlože do zaposlenih u REM – u – kao npr. kandidata Žarka Ristića čija se cela dokumentacija odnosi na Žarka Simovića koji je od 2005. godine zaposlen u REM – u. Zamolio je da se priloži dokumentacija za Žarka Ristića koji je naveden kao kandidat za člana Saveta REM – a. Ukazao je ovom prilikom na još jedan sukob interesa kada je u pitanju Milorad Vukašinović, koji je 20. maja 2021. godine postavljen za člana REM – a, i ističe kako s obzirom na to ne bi trebalo da može ponovo da bude predložen za člana i postavlja pitanje iz kog razloga se ponovo predlažu isti ljudi. Takođe, uputio je molbu da se sve biografije kandidata za članove Saveta Regulatore učine dostupnim javnosti.

Predsedavajuća je odgovorila kako će lista kandidata, sa biografijama, biti objavljena. Napomenula je kako Odbor za kulturu i informisanje nije ovlašćeni predlagač i da se današnja rasprava vodi o tehničko-administrativnom delu, tj. o kandidatima koje su predložili ovlašćeni predlagači.

Nataša Jovanović ističe kako je razumljivo zbog čega je današnja sednica Odbora zakazana po hitnom postupku i navodi kako je predsednica Odbora to najavila na prethodnoj sednici. Zahvalila se sekretaru Odbora, gospođi Dani Gak, zbog toga što je na vreme, i u formatu koji je primeren, dostavljen materijal za sednicu. Osvrnula se na uvodno obraćanje gospodina Lazovića i navela kako je sramota to što je lider opozicije, Dragan Đilas, na dan verskog praznika Sveti Nikola, izašao na ulice Beograda i krenuo da „mlatara“ srpsku omladinu, samo zbog toga što mu se ne dopada što stranački aktivisti Srpske napredne stranke lepe plakate. Istakla je kako samo Narodna skupština, kao najviše zakonodavno telo, može da odlučuje između više kandidata, kao i to koji su to kandidati koji dobijaju mandat za članstvo u Savetu REM – a. Ukazala je na to kako predstavnici opozicije unapred omalovažavaju udruženja i pojedince koji su se kandidovali za neku funkciju i ističe kako u jednom demokratskom društvu, kao što je naše, svako ima pravo da se kandiduje za bilo koju funkciju ukoliko ispunjava uslove koji su zakonom propisani. Osudila je osporavanje kandidature gospodina Vukašinovića uz navode kako je on pošten čovek koji je, zajedno sa članovima porodice, doživeo torturu. Navodi kao primer to da je na ulazu u zgradu u kojoj gospodin Vukašinović živi sa porodicom nacrtan kukasti krst. Ukazala je na to da će u proceduru Narodne skupštine ući imena kandidata koji su uredno podneli dokumentaciju. Osudila je „satanizaciju“ i targetiranje kandidata od strane medija koji su priklonjeni opozicionoj strani.

Predsedavajuća je istakla kako je dokumentacija podneta i da se danas Odbor izjašnjava o dodatnom roku da se ta dokumentacija uredi, kao i to da ovlašćeni predlagači, a ne Odbor, odlučuju o konačnom predlogu dva kandidata. Naglasila je i to da Odbor prema članu 13. nema prava da utiče na postupak predlagača.

Ivana Rokvić je postavila pitanje zbog čega je ova sednica hitno sazvana, s obzirom na to da su mandati članova Saveta REM – a istekli još početkom novembra. Smatra da vladajući režim nema političku volju za promenu Saveta REM – a i da to nije prioritet. Osvrnula se na izjavu narodne poslanice Nataše Jovanović o tome da opozicija „satanizuje“ kandidate i istakla kako oni uopšte nisu ni govorili o kandidatima. Smatra da je dokumentacija o kandidatima nepotpuna i dostavljena u poslednji čas, uz poseban naglasak na to što nije dostavljena dokumentacija vezana za kandidata Žarka Ristića. Navela je kako su, s obzirom na to da Narodna skupština od prošle godine više nema pravo da predlaže kandidate, stavljena „u pogon“ nepostojeća udruženja kako bi se progurali određeni kandidati. Smatra kako je REM do sada bio „pas čuvar rijaliti blata“ u koje je građane ove države gurnuo „ovaj krvavi režim“.

Predsedavajuća je naglasila da je današnja Sednica sazvana po hitnom postupku zato što je rok za njeno održavanje do ponedeljka, kao i to da je služba Odbora prvo sačekala da stigne dokumentacija koju su kandidati slali poštom.

Zoran Lutovac ukazuje na to kako kritike nisu upućene prema kandidatima lično, već prema nedostatku procedure kao i tome da li su ovlašćeni predlagači validni. Navodi i to da se osporava kandidatura nekih od kandidata po osnovu koji je definisan zakonom. Ističe kako treba odabrati kandidate koji će raditi u javnom a ne u partijskom interesu, one koji su ostvareni u svojim profesijama, znaju da rade svoj posao i imaju integritet ličnosti. Navodi kako oni treba da rade u skladu sa Ustavom i zakonom i da mediji treba pravovremeno i istinito da obaveštavaju javnost. Navodi kako Narodna skupština ne treba da dozvoli da REM bude zaštitnik rejtinga jednog čoveka i jedne političke opcije. Dalje, navodi primere poput Stevice Smederevca koji je zaposlen u REM – u 12 godina i koji bi, u slučaju da bude izabran, predstavljao kontinuitet onog REM – a protiv kojeg kritička javnost, međunarodne institucije i Evropska unija pišu izvveštaje, dodajući i to da gospodin Smederevac nema među priloženim dokumentima overenu diplomu. Navodi kako sva propratna dokumenta za Žarka Ristića glase na Žarka Simovića. Takođe, navodi i to da postoje suprotne informacije o akreditaciji Megatrend univerziteta i postavlja pitanje da li postoje dokazi o njegovoj akreditaciji. Navodi kako Privredna komora Srbije nije Udruženje izdavača elektronskih medija, već svi imaju obavezu da budu njeni članovi, stoga je besmisleno da se ona navodi kao ovlašćeni predlagač.

Nebojša Bakarec je dao odgovor na uvodno obraćanje gospodina Lazovića, navodeći kako je prethodne večeri narodni poslanik Dragan Đilas, zajedno sa svojim telohraniteljima, fizički napao mlade aktiviste Srpske napredne stranke koji su lepili plakate. Navodi kako se zbog toga, sa teškim kontuzijama mozga, u bolnici nalazi Luka Đorđević, jedan od aktivista. Osvrnuo se i na izjavu gospodina Lutovca vezanu za blokade, navodeći kako blokade vrši 1 do 2% građana, kao i 1 do 2% studenata, dodajući kako sednica Odbora nije zakazana u 11:50 već u 12 časova. Smatra kako je cilj opozicije da preuzme kontrolu nad svim medijima putem nasilnog otimanja REM – a, RTS – a, RTV – a, RATEL – a, itd. Navodi kako je Milorad Vukašinović apsolutno stručan kandidat za člana Saveta REM – a, ponavljajući navode gospođe Nataše Jovanović o tome da su gospodinu Vukašinoviću crtani kukasti krstovi na ulazu u zgradu i dodaje kako su to radili aktivisti stranke kojoj pripada gospodin Zoran Lutovac. Navodi kako su članovi REM – a godinama bili izloženi satanizaciji, uvredama i dehumanizaciji - poput gospodina Vukašinovića, gospođe Zekić itd. Dalje, navodi kako svi prijavljeni kandidati imaju pravo da se kandiduju i da to niko ne treba da im osporava, ali da će takođe i prokomentarisati pojedine kandidate - poput Željka Hubača, za kojeg navodi da je „Đilasov i Šolakov novinar“ i da je poznat isključivo po antisrpstvu i mržnji prema sopstvenom narodu, kao i Rodoljuba Šabića za kojeg navodi da je DOS – ov političar koji je učestvovao u paljenju Narodne skupštine 2000. godine, ističući i to da je pravnik koji nema nikakve veze sa medijima. Smatra kako ljudi poput njih ne treba da rade ni u jednoj državnoj organizaciji.

Branko Miljuš je izneo predlog da kandidati „pokažu ko su i kakvi su“ na taj način što će se izjasniti da li podržavaju ili ne studentske zahteve za odgovornošću i pravdom. Dalje, naveo je kako javnost treba da dobije uvid u biografije kandidata. Smatra da kakav god REM da izaberu predstavnici vladajuće većine, on će služiti samo za to da „prikrije prljave dilove i njihove krvave tragove“.

Vladimir Đorđević je uputio zahtev da se Sednica odloži do provere, odnosno ispitivanja, svih pomenutih institucija i kandidata koji su u sukobu interesa, od strane nadležnih organa. Predlaže da se sednica nastavi po sprovedenoj istrazi - kada se bude znalo o kojim i kakvim organizacijama i kandidatima se radi kao i to da li oni ispunjavaju zakonske norme za kandidaturu.

Ivana Rokvić navodi da ako ovlašćeni predlagač nema pravo da predlaže kandidata onda taj isti kandidat nema pravo na kandidaturu. Smatra da je, s obzirom na to da Narodna skupština više nema pravo da predlaže kandidate, dozvoljeno da ih predlažu GONGO udruženja kako bi samo „sluge ovog režima“ činile Savet REM – a. Dalje, navodi da prema Reformskoj agendi Srbije, kao da ako želimo da se pridružimo Evropskoj uniji, moramo da imamo nezavistan REM. Ističe kako bi trebalo napraviti dogovor da se podrže profesionalno ostvareni, a ne ljudi koji će osiguravati da predstavnicima režima sve prolazi pomoću medija koje drže pod apsolutnom kontrolom. Ističe da će se Narodni pokret Srbije zalagati za REM koji će vratiti kulturu, pristojnost i moralna načela. Uputila je kritiku gospodinu Bakarecu zbog iznošenja netačnih informacija o njoj i poručila da će ga zbog istih tužiti.

Marko Atlagić je uputio kritiku pojedinim članovima Odbora zbog korišćenja termina „krvavi režim“ i „zločinačka izvršna vlast“. Kada se radi o kandidatima za članove Saveta REM – a, objašnjava kako svako ima pravo da konkuriše, ali nema svako pravo da bude izabran, zavisno od toga da li ispunjava uslove. Osudio je mešanje učenika i nastavno-obrazovnih institucija u politiku, navodeći kako je to zločin prema toj deci, uključujući tu i studente. Pohvalio je predsednicu Odbora zbog načina na koji vodi Sednicu.

Zoran Lutovac je podsetio na to da je na Reformskoj agendi jedan od uslova izbor nezavisnog REM – a. Ističe da ukoliko želimo da imamo uređenu državu moramo da imamo i uređene medije kao i to da građani moraju da budu informisani a ne da budu žrtve propagande. Naglašava kako među kandidatima moraju da budu izabrani ljudi sa integritetom koji rade u javnom interesu.

Nataša Jovanović navodi da su određene teze neistinite – na prvom mestu navela je osporavanje pojedinih udruženja od strane gospodina Radomira Lazovića. Navodi kako se već na početku procesa ističu ljudi koji su priznati u svojoj struci, koji su dali saglasnost i kandidovali se za članove Saveta REM – a, a koje neko osporava samo zbog toga što mu se ne sviđaju – poput Dejana Vuka Stankovića, Petra Kočića, dr Snježane Milivojević i Mileve Malešić. Ističe kako je opozicija „antidržavna“ i da je njen zadatak da izaziva haos i nerede. Zaključuje kako svi pomenuti kandidati imaju pravo da budu kandidovani, a da će izbor među ponuđenim kandidatima napraviti skupštinska većina.

Marko Atlagić je ukazao na određene dezinformacije i prokomentarisao određena mišljenja koja su objavljena na jednoj televiziji, a tiču se učenika i prava dece da se organizuju i da izražavaju kritičko mišljenje. Pozvao je prosvetne radnike i političke stranke da ne uvlače učenike u politiku. Naglašava kako se mešanjem učenika u politiku vrši „pedagoški zločin“ prema toj deci. Kada se radi o studentima, navodi kako niko ne spori studentsko organizovanje, koje je regulisano i zakonom, ali da je zabranjeno političko delovanje na fakultetima.

Akoš Ujhelji reagovao je na izjavu gospodina Lazovića, a koja je vezana za gospodina Ištvana Bodžonija, navodeći kako je gospodin Bodžoni podneo ostavku na mesto direktora Panon televizije. Zamolio je da se vodi računa o tome da se ne iznose neistinite informacije i da se konkursna dokumentacija i biografija pregledaju pre iznošenja informacija o nekom kandidatu.

Ivana Rokvić uputila je kritiku zbog korišćenja termina „antidržavna opozicija“. Navela je kako se UNICEF izjasnio o tome da li učenici imaju prava da protestvuju na svoj način. Dalje, navodi kako učenici ni na koji način nisu uvučeni u politiku, već da oni pružaju podršku.

Dušan Marić uputio je kritiku na izlaganje narodnog poslanika Branka Miljuša, ističući kako ne smatra da je u redu to da kriterijum za članstvo u Savetu REM – a bude to da li kandidat podržava pokušaj „puzećeg državnog udara“ opozicije. Navodi kako bi to dovelo do uvođenja moralno-političke podobnosti kao u vreme Josipa Broza i komunista. Navodi kako se stalno ističu studentski zahtevi, ali niko ne navodi koji su to zahtevi, ističući da su svi prvobitni studentski zahtevi ispunjeni. Navodi kako postoji veliko interesovanje javnosti za to u kakvom sastavu će raditi Savet REM – a i kako ovo predstavlja dobru osnovu da Narodna skupština Srbije izabere kvalitetan sastav. Ukazuje na to da ne vidi ništa sporno u tome da Srpska napredna stranka ima presudni uticaj na to ko će biti u Savetu REM – a, dodajući kako je, dok je bila na vlasti, Demokratska stranka takođe imala presudan uticaj na izbor članova Saveta REM – a, kao i na njihov rad.

Ivana Rokvić navela je kako opozicija ne stoji iza protesta, već da su to studentski protesti.

Radomir Lazović je postavio pitanje da li će biti uvaženi predlozi opozicije povodom Reformske agende.

Jadranka Jovanović osvrnula se na obraćanje gospodina Lazovića vezano za Leontinu Pat i istakla da su tom prilikom pročitani samo neki predlagači, ali da postoje dva predlagača koja su relevantna, odnosno reprezentativna predstavništva kada je umetnost u pitanju – jedno od njih je Udruženje muzičkih umetnika koje je najreprezentativnije udruženje kada je u pitanju klasična muzika.

Jovan Janjić ukazao je na to da se na današnjoj sednici Odbora najmanje govorilo o onome što je na dnevnom redu, kao i na to da bi Odbor za kulturu trebalo da bude primer za to kako se razgovara u najvišem predstavničkom telu, da podstiče dijalog a ne da ohrabruje i podstiče nove podele. Podržava predlog gospodina Đorđevića da se zakaže nova Sednica i da do tada stručna služba odbaci sve predloge neovlašćenih organizacija kao i onih kandidata kojima je dokumentacija nepotpuna.

Predsednica Odbora je napomenula da će poslanička grupa Srpske napredne stranke glasati samo za prvi predlog, kao i to da se može konstatovati da postoji neslaganje u dokumentaciji za kandidata Žarka Simovića te da je u pitanju tehnička greška koju treba ispraviti.

Odbor je većinom glasova (13 „za“, nema protiv, nema uzdržanih, 2 „nije glasalo“) usvojio Predlog za izmenu Izveštaja narodnog poslanika Radomira Lazovića u delu koji se odnosi na to da se uredi predlog za kandidata Žarka Ristića odnosno da se uskladi propratni akt i dokazi.

Odbor je odbacio Predlog za izmenu Izveštaja narodnog poslanika Radomira Lazovića da se iz ovlašćenih predlagača izbace Udruženje nastavnika muzičke kulture i međunarodni muzički centar Maestro (4 „za“, nema protiv, nema uzdržanih, 11 „nije glasalo“).

Odbor je odbacio Predlog za izmenu Izveštaja narodnog poslanika Radomira Lazovića da se utvrdi da li udruženja koja su predložila kandidate Dejana Vuka Stankovića i Petra Kočića imaju dovoljan broj članova (4 „za“, nema protiv, nema uzdržanih, 11 „nije glasalo“).

Odbor je odbacio Predlog za izmenu Izveštaja narodnog poslanika Radomira Lazovića o sukobu interesa za kandidate Ištvana Bodžonija, Milanku Gvojić i Sanju Anđelković Lubardić (4 „za“, nema protiv, nema uzdržanih, 11 „nije glasalo“).

Odbor je odbacio Predlog za izmenu Izveštaja narodnog poslanika Radomira Lazovića da se Odbor izjasni da li je kandidat Milorad Milinković u sukobu interesa (4 „za“, nema protiv, nema uzdržanih, 11 „nije glasalo“).

Odbor je odbacio Predlog za izmenu Izveštaja narodnog poslanika Vladimira Đorđevića za odlaganje sednice do provere svih kandidata od strane nadležnih institucija (4 „za“, nema protiv, nema uzdržanih, 11 „nije glasalo“).

Odbor je većinom glasova usvojio Izveštaj o primljenim predlozima kandidata za člana Saveta Regulatora (10 “za”, 4 “protiv”, nema uzdržanih, 1 “nije glasalo”).

Predsedavajuća je obavestila da će, saglasno odredbama Zakona o elektronskim medijima, utvrđena lista kandidata i lista ovlašćenih predlagača biti objavljena na internet prezentaciji Narodne skupštine, napomenuvši da je u pitanju radna verzija Izveštaja koja je podložna promenama.

Sednica je završena u 13:41 časova.

SEKRETAR PREDSEDNIK ODBORA

Dana Gak Nevena Đurić